text: Øko-gårde inviterer til høstmarked
  02 september 2017 kl. 11.38
  Flere syd- og sønderjyske gårde åbner i weekenden dørene for alle, der har lyst til at opleve, hvordan økologiske råvarer bliver produceret.
  Lørdag d. 2. og søndag d. 3. september kan du tage familien med til Økologisk Høstmarked og få bragt sanserne i spil. Her åbner mere end 80 økologiske landmænd over hele landet for stalddørene og inviterer danskerne ud for at se, hvor dyrene bor, og hvor de økologiske gulerødder, æbler, bøffer, æg og havregryn kommer fra.
  Her i det syd- og sønderjyske område er der også flere gårde, der byder indenfor.
  Økosamfundet Soleng ved Sønderborg er med for første gang. På gården bor der fem familier, som arbejder på at etablere en selvforsynende økolandsby. Til Høstmarkedet kan man få et indblik i, hvordan livet hos Økosamfundet Soleng foregår, og deltage i en rundvisning på gården.
  Lidt længere nordpå ved Vejen er det muligt at besøge Kongeå Kylling på gården Aagaard.
  Her kan man opleve gårdens mange økologiske kyllinger, der går rundt i et bakket engområde med forskellige urter, græs og frugttræer. Der vil også være mulighed for at hilse på andre lokale økologiske producenter, der har taget varer med til høstmarkedet.
  